da da da da da da nb da nl nb da da da da da da da da da da en en
Tidligere Svanholm-piger vinder sølv med kvindelandsholdet - Svanholm Cricketklub
Mandag d. 26. august 2013 kl. 19:13 af Henrik Pfaff
Det lykkes vores tidligere cricketpiger (de er blevet noget ældre, så betegnelsen er nok ikke 100% retvisende), Juliet Christensen og Angela Henriksen, sammen med de øvrige landsholdspiger at tilkæmpe sig en flot sølvmedalje ved turnering i Bologna (Italien). Specielt Juliet havde godt ram på bolden som åbningsgærder i samtlige kampe.
fra 1. kamp, hvor Gibraltar scorede 80 point, Åbningsgærdespillere (Line Østergaard og Juliet Christensen)
lavede pointene alene på 7,5 over.
Nedenstående er lånet fra forbundets hjemmeside;
Lørdagen var turneringens sidste dag, og den skulle vise om de danske kvinder var stærke nok til at vinde turneringen i Bologna. Det var samtidigt også det hårdeste dag, da man skulle spille 2 kampe, først mod Italien om formiddagen og dernæst mod Belgien om eftermiddagen.
Den første kamp mod Italien var vel turneringens egentlige finale, hvilket også var forventet ud fra de foregående dages kampe, og italienerne skulle vise sig at være en hård modstander. Den danske anfører, Marlene Slebsager, vandt lodtrækningen og italienerne blev sendt til gærdet. Danskerne startede desværre skidt, og de 2 første overs kostede 17 point. De danske piger kom dog godt igen og efter 10 overs var italienerne 50 for 1. Men som det ofte går i 20/20 cricket så har man mulighed for at accelerere de sidste 10 overs, hvis man har gærder i behold, og det var præcis det, der skete. Selvom danskerne kæmpede alt, hvad de havde lært og holdt humøret højt, så endte italienerne med 131 for 4 efter deres 20 overs på en forholdsvis langsom bane Medicina. Bedste kastere blev Line og Anne Østergaard, begge med 1 for 26 på 4 overs.
Fulde af tro på egne evner gik danskerne til gærdet, og endnu en gang fik man en god start ved Juliet Christensen og Line Østergaard, hvilket gjorde, at Danmark var 45 for 0 efter de første 10 overs. Men da man skulle til at forcere spillet for at hente italienernes total, så kom sammenbruddet, og danskerne mistede 4 gærder meget hurtigt. Derefter blev det kun sværere og sværere for de efterfølgende gærdespillere at opretholde de høje scoringstempo. Samtidigt var italienerne meget disciplinerede i både deres kastning og deres markpositioner, og de sidste danske gærdespillere kæmpede en brav kamp for at batte alle 20 overs. Danmark endte på 80 for 9, og danskerne kunne gå der fra med oprejst pande efter at have kæmpet en brav kamp mod en stærk italiensk modstander.
Om eftermiddagen skulle de danske kvinder så rejse sig ovenpå skuffelsen mod Italien og dermed sikre sig sølvmedaljerne mod Belgien. Endnu en gang vinder Marlene Slebsager lodtrækningen og vælger denne gang at gå til gærdet. Danskerne havde skiftet bane og denne gang skulle man spille på den meget hurtigere bane i Navile, hvilket passede danskerne godt. Sædvanen tro åbner Line Østergaard og Juliet Christensen til gærdet, og endnu en gang får danskerne en fornuftig start. Og da først Juliet går og dernæst Line, så tager Charlotte Pallesen og Anne Østergaard over. Trods den fornuftige start, så formår Charlotte og Anne at løfte scoringstempoet, og da Anne slår 4 firere i træk, er belgierne helt nede i kulkælderen. Desværre bliver Anne løbet ud kort tid efter, men både Marlene Slebsager og Camilla Østergaard kommer og bistår Charlotte, således danskerne ender på 177 for 4. Bedste danske gærdespillere bliver Charlotte Pallesen med 58 not out og Anne Østergaard med 26.
Opsatte på at vinde sølvmedaljerne gik de danske kvinder i marken, og fra starten bliver der kastet meget disciplineret. Men belgierne havde ikke tænkt sig at blot lægge sig ned og de belgiske piger bliver stående. Dog kommer det belgiske angreb for sent, og de når ikke i nærheden af den danske total. Belgien ender med 81 for 4. Bedste danske kastere blev Anne Østergaard og Luise Christensen, begge med 0 for 8 på 4 overs.
Alt i alt var det en mere end godkendt indsats ved turneringen af de danske kvinder, som med lidt mere held i sprøjten kunne have vundet turneringen. Danskerne var klart bedre end både Gibraltar, Estland og Belgien, og fortsætter man de gode takter, så slår man også Italien næste gang. Det tegner ihvertfald lyst for dansk kvindecricket, og det var 2 meget stolte trænere, der landede i Kastrup sammen med spillerne søndag eftermiddag. Næste opgave for de danske kvinder, bliver d. 14.-15. september, hvor man spiller 2 kampe mod det engelske klubhold, Hursley Park i Esbjerg.
De glade sølvmedaljevindere fra Danmark
Juliet Christiensen (Nr. 3 nederst fra højre) og Angela Henriksen (Nederst yderst til højre)